title: 2013/239/ЕС: Решение на Съвета от 21 май 2013 година за назначаване на заместник-член от Естония в Комитета на регионите

text:
               28.5.2013

               BG

               Официален вестник на Европейския съюз

               L 141/43

         РЕШЕНИЕ НА СЪВЕТА
   от 21 май 2013 година
   за назначаване на заместник-член от Естония в Комитета на регионите
   (2013/239/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Естония,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Andres JAADLA се освободи едно място за заместник-член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначава се за заместник-член на Комитета на регионите за остатъка от мандата, а именно до 25 януари 2015 г.:

               —

               г-н Mihkel JUHKAMI, председател на градския съвет на Rakvere.

         Член 2
   Настоящото решение влиза в сила в деня на приемането му.

      Съставено в Брюксел на 21 май 2013 година.

            За Съвета

            Председател

         E. GILMORE

      (1)  ОВ L 348, 29.12.2009 г., стp. 22.

      (2)  ОВ L 12, 19.1.2010 г., стp. 11.


title: Решение на Съвета от 27 ноември 2012 година за подновяване на Управителния съвет на Европейския център за развитие на професионалното обучение

text:
               12.12.2012

               BG

               Официален вестник на Европейския съюз

               C 382/7

         РЕШЕНИЕ НА СЪВЕТА
   от 27 ноември 2012 година
   за подновяване на Управителния съвет на Европейския център за развитие на професионалното обучение
   2012/C 382/06
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение, и по-специално член 4 от него (1),
   като взе предвид внесените от Комисията в Съвета три кандидатури за представители на организациите на работодателите,
   като има предвид че:

               (1)

               С решението си от 16 юли 2012 г. (2) Съветът назначи членовете на Управителния съвет на Европейския център за развитие на професионалното обучение за периода от 18 септември 2012 г. до 17 септември 2015 г. Това решение обаче не включваше всички членове, които трябваше да бъдат назначени,

         ПРИЕ НАСТОЯЩОТО РЕШЕНИЕ:
   Член 1
   Посочените по-долу лица се назначават за членове на управителния съвет на Европейския център за развитие на професионалното обучение за остатъка от мандата, който изтича на 17 септември 2015 г.:

      ПРЕДСТАВИТЕЛИ НА ОРГАНИЗАЦИИ НА РАБОТОДАТЕЛИТЕ

               Португалия

               Г-жа Ana Maria SANTOS GOUVEIA LOPES

               Словакия

               Г-н Martin HOSTAK

               Обединено кралство

               Г-жа Kate LING

         Член 2
   Настоящото решение се публикува за сведение в Официален вестник на Европейския съюз.

      Съставено в Брюксел на 27 ноември 2012 година.

            За Съвета

            Председател

         G. DEMOSTHENOUS

      (1)  ОВ L 39, 13.2.1975 г., стр. 1.

      (2)  ОВ С 228, 31.7.2012 г., стр. 3.


title: Решение (ЕС) 2016/807 на Съвета от 15 март 2016 година относно позицията, която да се заеме от името на Европейския съюз в Международната морска организация (ИМО) по време на 40-ата сесия на Комитета за улесняване на корабоплаването, 69-ата сесия на Комитета по опазване на морската среда и 96-ата сесия на Комитета по морска безопасност, във връзка с приемането на измененията на Конвенцията за улесняване на международното морско корабоплаване, приложение IV към MARPOL, правила II-2/13 и II-2/18 от SOLAS, Кодекса за системите за противопожарна безопасност и Кодекса за подобрената програма за преглед за 2011 г.

text:
               21.5.2016

               BG

               Официален вестник на Европейския съюз

               L 132/99

         РЕШЕНИЕ (ЕС) 2016/807 НА СЪВЕТА
   от 15 март 2016 година
   относно позицията, която да се заеме от името на Европейския съюз в Международната морска организация (ИМО) по време на 40-ата сесия на Комитета за улесняване на корабоплаването, 69-ата сесия на Комитета по опазване на морската среда и 96-ата сесия на Комитета по морска безопасност, във връзка с приемането на измененията на Конвенцията за улесняване на международното морско корабоплаване, приложение IV към MARPOL, правила II-2/13 и II-2/18 от SOLAS, Кодекса за системите за противопожарна безопасност и Кодекса за подобрената програма за преглед за 2011 г.
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Действията от страна на Съюза в сектора на морския транспорт следва да имат за цел подобряването на морската безопасност, опазването на морската среда и улесняването на международното морско корабоплаване.

               (2)

               Комитетът на ИМО за улесняване на корабоплаването (FAL), заседавайки в рамките на своята 39-а сесия, одобри изменения към Конвенцията за улесняване на международното морско корабоплаване от 1965 г. („Конвенцията FAL“). Очаква се тези изменения да бъдат приети по време на 40-ата сесия на FAL, която ще се проведе през април 2016 г.

               (3)

               Комитетът на ИМО по опазване на морската среда (MEPC), заседавайки в рамките на своята 68-а сесия (MEPC 68), постигна съгласие, че са получени достатъчно уведомления съгласно правило 13 от приложение IV към Международната конвенция за предотвратяване на замърсяването от кораби („приложение IV към MARPOL“), за да бъде обозначена част от Балтийско море като специална зона. Впоследствие за тази специална зона могат да бъдат установени ефективните дати за влизането в сила на това обозначение, предвидено в правило 11.3 от приложение IV към MARPOL. На MEPC 68 беше направено заключение, че трябва да се изменят правила 1 и 11 от приложение IV към MARPOL, за да влезе в сила обозначаването на тази част от специалната зона, и че за тази цел следва да се предложат изменения на приложение IV към MARPOL. Очаква се тези изменения да бъдат приети по време на 69-ата сесия на MEPC, която ще се проведе през април 2016 г.

               (4)

               Комитетът на ИМО по морска безопасност (MSC), заседавайки в рамките на своята 95-а сесия, одобри изменения на правила II-2/13 и II-2/18 от Международната конвенция за безопасност на човешкия живот на море (SOLAS), Международния кодекс за системите за противопожарна безопасност („Кодекса FSS“) и Кодекса за подобрената програма за преглед за 2011 г. („Кодекса за ППП за 2011 г.“). Очаква се тези изменения да бъдат приети по време на 96-ата сесия на MSC, която ще се проведе през май 2016 г.

               (5)

               С общия преглед на Конвенцията FAL се модернизират нейните разпоредби, като се отчита развитието в областта на предаването на информация и данни по електронен път и концепцията за обслужване на едно гише. По-специално с него се въвеждат мерки от значение за Съюза във връзка с вписването на номера на визи в списъците с пътници, но не и в списъците на екипажа, както и правото на органите да направят използването на електронно подаване на формуляри задължително. В членове 5 и 7 от Директива 2010/65/ЕС на Европейския парламент и на Съвета (1) се предвижда, че формалностите за даване на сведения за кораби, пристигащи във и напускащи пристанищата на държавите-членки, трябва да се приемат само в електронен формат чрез едно гише, считано от 1 юни 2015 г., и че до тази дата държавите-членки трябва да приемат формуляри FAL на хартиен носител с цел изпълнение на формалностите за даване на сведения. В Директива 2010/65/ЕС също се предвижда, че информацията, която се изисква в съответствие с правен акт на Съюза, от 1 юни 2015 г. трябва да се предоставя в електронен формат. Изискването в списъците на екипажа и пътниците да се включи номер на виза, когато е приложимо, произтича от точка 3.1.2 от приложение VI към Регламент (ЕО) № 562/2006 на Европейския парламент и на Съвета (2).

               (6)

               Член VIII от Конвенцията FAL изисква всяка договаряща страна по Конвенцията FAL, която счете за практически невъзможно изпълнението на някой стандарт от Конвенцията FAL, или която счете, че поради особени причини е необходимо да приеме изисквания към документите или процедури, различни от този стандарт, да уведоми за тези разлики генералния секретар. Някои изисквания, определени в Директива 2010/65/ЕС и Регламент (ЕО) № 562/2006, налагат по-строги задължения в сравнение със съответните правила, предвидени в Конвенцията FAL, и поради това представляват разлика по смисъла на член VIII от тази Конвенция, за която трябва да се извърши уведомяване.

               (7)

               Целта на измененията на приложение IV към MARPOL е да се осигури правна рамка за прилагането на постигнатото на MEPC 68 съгласие, че са получени достатъчно уведомления относно наличието на пристанищни приемни съоръжения, за да могат да влязат в сила разпоредбите за специалната зона на Балтийско море и впоследствие да могат да се определят ефективни дати за обозначението на част от Балтийско море като специална зона в съответствие с тези уведомления. Член 4 от Директива 2000/59/ЕО на Европейския парламент и на Съвета (3) предвижда наличието на пристанищни приемни съоръжения, което се обхваща и от правило 12а от Резолюция MEPC.200(62) на ИМО, с цел намаляване на изхвърлянето в морето на отпадъци, генерирани при експлоатацията на кораби, и на остатъци от товари, и по-специално неправомерното изхвърляне, извършено от кораби, ползващи пристанищата на Съюза.

               (8)

               С измененията на правило II-2/13 от SOLAS ще бъдат въведени изисквания за оценка на аварийните изходи чрез анализ от гледна точка на възможността за евакуация още от началото на проектирането, които трябва да се прилагат към нови ро-ро пътнически кораби и други пътнически кораби, превозващи повече от 36 пътници. Директива 2000/45/ЕО на Европейския парламент и на Съвета (4) се прилага към пътнически кораби и високоскоростни пътнически плавателни съдове, които извършват вътрешни пътувания. В член 6, параграф 2, буква а), подточка i) от тази директива се предвижда, че новите пътнически кораби от клас А трябва да се съобразяват изцяло с изискванията на Конвенцията SOLAS от 1974 г. и нейните изменения. Освен това Директива 2009/45/ЕО предвижда подробни правила относно аварийните изходи на ро-ро пътническите кораби от класове B, C и D, определени в приложение I, глава II, част Б, точка 6-1.

               (9)

               С измененията на правило II-2/18 от SOLAS относно площадките за кацане на хеликоптери на пътнически ро-ро кораби за нови кораби разпоредбите на Циркулярно писмо MSC.1/Circ.1431 на ИМО от 31 май 2012 г. относно насоки за одобряването на противопожарното оборудване с пяна за хеликоптерни съоръжения стават задължителни. В глава II-2, част Б, правило 18 от приложение I към Директива 2009/45/ЕО се предвижда, че корабите, оборудвани с площадки за кацане на хеликоптери, трябва да отговарят на изискванията на правилото от SOLAS, във вида им към преразглеждането от 1 януари 2003 г., които сега се очаква да бъдат изменени.

               (10)

               В преработената глава 8 от Кодекса FSS ще бъде предвидено да се обръща специално внимание на спецификациите за качеството на водата, предоставени от производителя на системите, за да се предотврати вътрешна корозия и вътрешно задръстване на пръскачките. В член 6, параграф 2, буква а), подточка i) от Директива 2009/45/ЕО се предвижда, че новите пътнически кораби от клас А трябва да се съобразяват изцяло с изискванията на Конвенцията SOLAS от 1974 г. и нейните изменения, която включва Кодекса FSS, чието прилагане е задължително съгласно SOLAS по силата на Резолюция MSC.99(73) на ИМО. Освен това Директива 2009/45/ЕО предвижда подробни правила относно потушаване на пожари за кораби от класове B, C и D, определени в приложение I, глава II-2, част А, точки 4.5 и 4.8.

               (11)

               Новата глава 17 от Кодекса FSS ще съдържа по-подробни спецификации относно противопожарно оборудване с пяна за защита на хеликоптерни съоръжения, както се изисква в глава II-2 от SOLAS. В член 6, параграф 2, буква а), подточка i) от Директива 2009/45/ЕО се предвижда, че новите пътнически кораби от клас А трябва да се съобразяват изцяло с изискванията на Конвенцията SOLAS от 1974 г. и нейните изменения, която включва Кодекса FSS, чието прилагане е задължително съгласно SOLAS по силата на Резолюция MSC.99(73) на ИМО. Освен това Директива 2009/45/ЕО предвижда подробни правила относно специалните изисквания към съоръженията за кацане на хеликоптери за кораби от класове B, C и D, определени в приложение I, глава II, част Б, точка 18.

               (12)

               Доколкото измененията на правило II-2/13 от SOLAS, правило II-2/18 от SOLAS, преработената глава 8 от Кодекса FSS и новата глава 17 от Кодекса FSS могат да засегнат разпоредбите на Директива 2009/45/ЕО по отношение на пътническите кораби и високоскоростните пътнически плавателни съдове, които извършват вътрешни пътувания, тези изменения попадат в област на изключителна компетентност на Съюза.

               (13)

               Целта на измененията на Кодекса за ППП от 2011 г. е да се хармонизира използването на определения във връзка с признати организации. С членове 5 и 6 от Регламент (ЕС) № 530/2012 на Европейския парламент и на Съвета (5) прилагането на схемата за оценка на състоянието (СОС) на ИМО към еднокорпусни нефтени танкери на възраст над 15 години става задължително. В подобрената програма за инспекции по време на преглед на кораби за насипни товари и нефтени танкери или „Подобрена програма за преглед“ (ППП) се уточнява как да се провежда такава интензивна оценка. Тъй като ППП се използва като инструмент за постигане на целите на СОС, всички промени на инспекциите по ППП ще бъдат автоматично приложими посредством Регламент (ЕС) № 530/2012.

               (14)

               Съюзът не е член на ИМО, нито е договаряща страна по въпросните конвенции и кодекси. Поради това е необходимо Съветът да упълномощи държавите-членки да изложат позицията на Съюза и да изразят съгласието си да бъдат обвързани от тези изменения, доколкото те попадат в област на изключителна компетентност на Съюза,

         ПРИЕ НАСТОЯЩОТО РЕШЕНИЕ:
   Член 1
   Позицията, която да се заеме от името на Съюза на 40-ата сесия на Комитета на ИМО за улесняване на корабоплаването, е да се изрази съгласие с приемането на измененията на Конвенцията за улесняване на международното морско корабоплаване, изложени в документ FAL 40/3 на ИМО.
   Член 2
   Позицията, която да се заеме от името на Съюза на 69-ата сесия на Комитета на ИМО по опазване на морската среда, е да се изрази съгласие с приемането на измененията на правила 1 и 11 от приложение IV към MARPOL, изложени в приложението към документ MEPC 69/3/3 на ИМО.
   Член 3
   Позицията, която да се заеме от името на Съюза на 96-ата сесия на Комитета на ИМО за морска безопасност, е да се изрази съгласие с приемането на следните изменения на:

               —

               правило II-2/13 от SOLAS, изложени в приложение 14 от документ MSC 95/22/add.2 на ИМО;

               —

               правило II-2/18 от SOLAS, изложени в приложение 2 от документ SSE 2/20 на ИМО;

               —

               глава 8 от Кодекса FSS, изложени в приложение 18, точка 1 от документ 95/22/add.2 на ИМО;

               —

               глава 17 от Кодекса FSS, изложени в приложение 18, точка 2 от документ 95/22/add.2 на ИМО;

               —

               Кодекса ППП от 2011 г., изложени в приложение 15 от документ 95/22/add.2 на ИМО.

         Член 4
   1.   Позицията, която да се заеме от името на Съюза, както е посочено в членове 1, 2 и 3, се изразява от държавите-членки, които членуват в ИМО, действащи съвместно в интерес на Съюза.
   2.   Незначителни промени в позициите, посочени в членове 1, 2 и 3, могат да бъдат договаряни без допълнително решение на Съвета.
   Член 5
   Държавите-членки се упълномощават да дадат своето съгласие да бъдат обвързани, в интерес на Съюза, от измененията, посочени в членове 1, 2 и 3, доколкото те попадат в област на изключителна компетентност на Съюза.
   Член 6
   Адресати на настоящото решение са държавите членки.

      Съставено в Брюксел на 15 март 2016 година.

            За Съвета

            Председател

         A.G. KOENDERS

      (1)  Директива 2010/65/ЕС на Европейския парламент и на Съвета от 20 октомври 2010 г. относно формалностите за даване на сведения за кораби, пристигащи във и/или напускащи пристанищата на държавите-членки, и за отмяна на Директива 2002/6/ЕО (ОВ L 283, 29.10.2010 г., стр. 1).

      (2)  Регламент (ЕО) № 562/2006 на Европейския парламент и на Съвета от 15 март 2006 г. за създаване на Кодекс на Общността за режима на движение на лица през границите (Кодекс на шенгенските граници) (ОВ L 105, 13.4.2006 г., стр. 1).

      (3)  Директива 2000/59/ЕО на Европейския парламент и на Съвета от 27 ноември 2000 г. относно пристанищните приемни съоръжения за отпадъци от експлоатацията на корабите и на остатъци от товари (ОВ L 332, 28.12.2000 г., стр. 81).

      (4)  Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (ОВ L 163, 25.6.2009 г., стр. 1).

      (5)  Регламент (ЕС) № 530/2012 на Европейския парламент и на Съвета от 13 юни 2012 г. относно ускореното въвеждане на изисквания за двукорпусни или еквивалентни конструкции за еднокорпусни нефтени танкери (ОВ L 172, 30.6.2012 г., стр. 3).


title: 2011/2/ЕС: Решение на Комисията от 5 януари 2011 година за приключване на процедурата за проучване на наложените от Бразилия мерки, засягащи вноса на текстилни продукти

text:
               6.1.2011

               BG

               Официален вестник на Европейския съюз

               L 3/7

         РЕШЕНИЕ НА КОМИСИЯТА
   от 5 януари 2011 година
   за приключване на процедурата за проучване на наложените от Бразилия мерки, засягащи вноса на текстилни продукти
   (2011/2/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 3286/94 на Съвета от 22 декември 1994 г. за установяване на процедури на Общността в областта на общата търговска политика с оглед гарантиране упражняването от Общността на правата, които са ѝ предоставени съгласно правилата за международна търговия, по-специално тези, които са установени под егидата на Световната търговска организация (СТО) (1), и по-специално член 11, параграф 1 от него,
   като има предвид, че:
   А.   ПРОЦЕДУРНА РЕТРОСПЕКЦИЯ

               (1)

               На 12 януари 1998 г. Febeltex (Fédération Belge du Textile/Белгийска текстилна федерация) депозира жалба на основание член 4 от Регламент (ЕО) № 3286/94.

               (2)

               Жалбоподателят твърдеше, че продажбите на текстилни продукти на Европейската общност в Бразилия са възпрепятствани от различни пречки пред търговията по смисъла на член 2, параграф 1 от Регламент (ЕО) № 3286/94, включващи неавтоматична система от лицензи за внос и начина, по който системата се прилага, и по-специално задължителни условия за плащане на вноса и минимални цени при внос.

               (3)

               След консултация със създадения с регламент (ЕО) № 3286/94 консултативен комитет Комисията реши, че са налице достатъчно доказателства, за да бъде оправдано започването на процедура за проучване за установяване на свързаните със случая правни и фактически обстоятелства. В резултат на това на 27 февруари 1998 г. започна процедура за проучване (2).

         Б.   ЗАКЛЮЧЕНИЯ ОТ ПРОЦЕДУРАТА ЗА ПРОУЧВАНЕ

               (4)

               Окончателният доклад с резултатите от процедурата по разследване бе предоставен на държавите-членки на ЕС на заседанието на Консултативния комитет на 9 ноември 1998 г.

               (5)

               В доклада се стига до заключението, че съществуващата в Бразилия неавтоматична система от лицензи за внос, прилагана заедно с изискване за минимална цена, видимо нарушава:

                           а)

                           член 1, член 3 и член 5 от Споразумението на СТО за процедурите по лицензиране на вноса, тъй като: а) прилагането ѝ не е неутрално; б) не се прилага по честен и справедлив начин; в) с нея не се прилагат никакви съвместими със СТО изисквания и поради това нейните обхват и продължителност на прилагане не са ограничени до мярката, която се прилага; и г) тя има допълнително ограничаващо търговията въздействие и негативно въздействие върху вноса Освен това, не е публикуван списъкът на продуктите, за които не се получава автоматично лиценз, а заявленията за лицензи за внос по минимална цена са били оставяни по няколко месеца без официален отговор;

                           б)

                           член Х.1 и член Х.3 от Общото споразумение за митата и търговията (GATT (1994), тъй като системата за неавтоматично издаване на лицензи за внос не е публикувана и не се прилага по еднакъв, безпристрастен и разумен начин;

                           в)

                           член Х.I от GATT (1994), тъй като системата от минимални цени представлява ограничение, различно от мита, такси или други налози, което се прилага чрез лицензи за внос спрямо всеки продукт, който се внася от територията на всяка друга страна по споразумението, без да е представена съвместима със СТО аргументация.

         В.   РАЗВИТИЕ СЛЕД ПРИКЛЮЧВАНЕ НА РАЗСЛЕДВАНЕТО

               (6)

               На 17 март 1999 г. (3) Комисията реши да започне процедура по уреждане на спор пред СТО. На 19 ноември 1999 г. бяха проведени консултации в рамките на СТО. По този повод, въпреки че отричаше всички твърдения за практики по определяне на минимални цени както при лицензите за внос, така и при митническата оценка, Бразилия призна, че не изпълнява определени свои задължения по линия на СТО по отношение на нотифицирането във връзка със системата си за издаване на лицензи за внос.

               (7)

               Вследствие на консултациите, системите за издаване на лицензи за внос и за митническа оценка на Бразилия претърпяха значителни промени и достъпът на промишлеността на Общността до бразилския пазар на текстилни продукти се подобри. Все още бе необходимо обаче някои аспекти на системите за издаване на лицензи за внос и за митническа оценка на Бразилия да бъдат изменени, за да се гарантира пълното спазване от страна на Бразилия на нейните задължения по съответните споразумения в рамките на СТО.

               (8)

               Поради това с Решение 2001/429/ЕО (4) Комисията реши да преустанови посочената по-горе процедура за проучване за период от 6 месеца, през който да наблюдава ефекта от промените в системата на Бразилия.

               (9)

               През първото тримесечие на 2002 г. бяха осъществени на няколко пъти контакти с бразилските официални органи с цел намиране на взаимно приемливо решение. На 6 ноември 2002 г. Европейската общност и Бразилия подписаха Меморандум за разбирателство, в който са определени договореностите в областта на достъпа до пазара на текстилни продукти и облекла и по силата на който двете страни се споразумяват да се въздържат от използване на нетарифни бариери. Освен това, в Меморандума за разбирателство е засегнат и проблемът за митническата оценка.

               (10)

               За изминалите повече от седем години от подписването на Меморандума за разбирателство Комисията не е била уведомявана за наличието на особени проблеми или за нови пречки по отношение на достъпа на текстилни продукти до пазара на Бразилия.

         Г.   ЗАКЛЮЧЕНИЕ И ПРЕПОРЪКИ

               (11)

               Предвид горния анализ се смята, че процедурата за проучване е довела до задоволително състояние по отношение на пречките, конкретно посочени в депозираната от Febeltex жалба. На горното основание процедурата за проверка следва да бъде приключена в съответствие с член 11, параграф 1 от Регламент (ЕО) № 3286/94.

               (12)

               Беше проведена консултация с Консултативния комитет относно мерките, предвидени в настоящото решение,

         ПРИЕ НАСТОЯЩОТО РЕШЕНИЕ:
   Член 1
   Процедурата за проучване на наложените от Бразилия мерки, които засягат вноса на текстилни продукти, се прекратява.
   Член 2
   Настоящото решение влиза в сила на двадесетия ден след публикуването му в Официален вестник на Европейския съюз.

      Съставено в Брюксел на 5 януари 2011 година.

            За Комисията

            Председател

         José Manuel BARROSO

      (1)  ОВ L 349, 31.12.1994 г., стр. 71.

      (2)  ОВ C 63, 27.2.1998 г., стр. 2.

      (3)  ОВ L 86, 30.3.1999 г., стр. 22.

      (4)  ОВ L 153, 8.6.2001 г., стр. 30.